ผ่าแผนกฉกเงินผ่านอินเตอร์เน็ตแบงกิง
ปริมาณการใช้บริการธนาคารทางอินเทอร์เน็ต เพิ่มขึ้นเป็นทวีคูณตามจำนวนผู้ใช้คอมพิวเตอร์ เพราะเป็นช่องทางใช้บริการที่สะดวก
7 ส.ค. 2555

โดย...ชลลดา อิงศรีสว่าง
ปริมาณการใช้บริการธนาคารทางอินเทอร์เน็ต เพิ่มขึ้นเป็นทวีคูณตามจำนวนผู้ใช้คอมพิวเตอร์ เพราะเป็นช่องทางใช้บริการที่สะดวก จะทำธุรกรรมการเงินที่ไหนและเมื่อไหร่ก็ได้ โดยไม่ต้องเดินทางไปสาขาธนาคาร
อินเทอร์เน็ตแบงกิงใช้ได้กับอุปกรณ์ไฮเทคที่หากเชื่อมต่ออินเทอร์เน็ตได้ก็ใช้บริการได้ทั้งนั้น รวมทั้งสามารถที่จะใช้บริการผ่านสมาร์ตโฟน ซึ่งเป็นโทรศัพท์ที่มีเทคโนโลยีสูงสามารถใช้อินเทอร์เน็ตได้ไม่แต่ต่างจากเครื่องคอมพิวเตอร์ตั้งโต๊ะ หรือโน้ตบุ๊ก 
ภัยร้ายที่มาจากการใช้ธนาคารทางอินเทอร์เน็ตนั้น ได้เกิดขึ้นเป็นกรณีศึกษามาแล้ว ทั้งจากการโดนฟิชชิง คือการทำหน้าเว็บไซต์ปลอมให้ลูกค้าเข้าใจผิดไปใช้บริการ และดูดเอาไอดี และ พาสเวิร์ดของลูกค้าไป และนำไปใช้ในเว็บไซต์จริงแอบโอนเงินออกไปสู่บัญชีของบุคคลอื่น
ล่าสุดที่โดนกันคือการโดนไวรัสโทรจันฝังในเครื่องคอมพิวเตอร์และแอบเปิดหน้าต่างข้อมูล ขณะลูกค้าใช้บริการธนาคารทางอินเทอร์เน็ต ขโมยไอดีและพาสเวิร์ดของลูกค้าไปใช้โอนเงินไปยังบัญชีบุคคลอื่น




 
กรณีของไวรัสนี้ไม่ใช่จะโดนแค่ในเครื่องคอมพิวเตอร์พีซีเท่านั้น แต่สมาร์ตโฟนทุกยี่ห้อและแท็บเล็ตต่างๆ ก็สามารถโดนไวรัสโทรจันเข้าไปเล่นงานเจาะข้อมูล และเปิดช่องให้โจรไฮเทคฉกเงินออกจากบัญชีผู้โชคร้ายไปได้
คนที่ไม่มีความรู้เรื่องระบบคอม พิวเตอร์ อาจจะไม่เข้าใจในเรื่องนี้ คำเตือนจากธนาคารคือหากใช้สมาร์ตโฟนหรือแท็บเล็ตระบบปฏิบัติการแอนดรอยด์มีความเสี่ยงสูงมากกว่าที่จะโดนไวรัสโทรจันเล่นงาน ส่วนทางค่ายตระกูลไอของแอปเปิลทั้งไอโฟน ไอแพด ไม่ใช่จะรอดจากไวรัสตัวร้ายนี้ แต่โอกาสเสี่ยงต่ำกว่าเนื่องจากเป็นระบบปิด
ที่ระบบแอนดรอยด์เสี่ยงจะเจอไวรัสมากกว่า เพราะแอนดรอยด์เป็นระบบเปิด มีการพัฒนาขึ้นมาโดยผู้ผลิตคอมพิวเตอร์ หรือฮาร์ดแวร์มากมายหลายยี่ห้อ ทางกูเกิลที่เป็นเจ้าของลิขสิทธิ์แอนดรอยด์พยายามที่จะคัดกรองไม่ให้มีผู้ทำเว็บไซต์เผยแพร่ไวรัสออกมาเล่นงานผู้ใช้บริการ แต่ด้วยความที่เป็นระบบเปิดจึงมีช่องทางที่จะแพร่ไวรัสมากกว่าระบบปิด
สำหรับไอแพดและไอโฟนของแอปเปิลนั้น เป็นคอมพิวเตอร์ระบบปิด คือมีการพัฒนาโดยบริษัทเดียวเท่านั้น ข้อเท็จจริงก็คือสามารถติดไวรัสได้เช่นกัน หากเกิดการติดไวรัสขึ้นมาในซาฟารี ก็จะพบได้เร็วและสามารถแก้ปัญหาและเกิดความเสียหายน้อยกว่า
ทีนี้มาทำความรู้จักกับไวรัสโทรจัน ที่ทางนักคอมพิวเตอร์เรียกว่าเป็นหนอนชนิดหนึ่ง เพราะเมื่อติดแล้วไวรัสจะซ่อนฝังตัวอยู่ในเครื่อง อาจจะออกอาการทำให้การทำงานของคอมพิวเตอร์หรือสมาร์ตโฟนผิดปกติหรือไม่ก็ได้ วิธีการจะรู้ว่าเครื่องคอมพิวเตอร์หรือสมาร์ตโฟนติดไวรัสนี้หรือไม่ ก็คือ การติดตั้งโปรแกรมแอนตี้ไวรัส สแกนหาและฆ่ามันให้ออกไปจากเครื่องของเรา 
อันตรายอีกทางหนึ่ง ก็คือ การถูกขโมยข้อมูลไปจากการใช้สัญญาณไวไฟฟรีจากร้านค้าหรือตามสถานที่ต่างๆ 
วิธีการที่มิจฉาชีพทำ คือ ไปติดตั้งตัว Snuff ที่เสาไวไฟคอยจับสัญญาณของผู้ใช้บริการ หากอยู่ในวงจรเดียวกันและบังเอิญเราไปใช้บริษัทอินเทอร์เน็ตแบงกิง หาก Snuff จับสัญญาณได้มันจะถอดรหัสไอดีและพาสเวิร์ดของผู้โชคร้าย และนำเอาข้อมูลส่วนตัวเราไปใช้บริการขโมยเงินของเราออกจากบัญชี
พึงจำให้ขึ้นใจว่า การใช้ไวไฟสาธารณะนั้น เชื่อมต่ออินเทอร์เน็ตและเข้าทำธุรกรรมอินเทอร์เน็ตแบงกิงนั้นไม่ปลอดภัยทั้งนั้น ไม่ว่าจะเป็นสถานที่ใดก็ตาม นอกจากสัญญาณไวไฟของเราเอง
แหล่งข่าวจากธนาคารกสิกรไทย กล่าวว่า ทางแก้ไขให้เสี่ยงน้อยลงในการโดนไวรัสและฟิชชิง ก็คือ การดาวน์โหลดแอพพลิเคชันของธนาคารมาติดตั้งในคอมพิวเตอร์ แท็บเล็ตหรือสมาร์ตโฟน ซึ่งธนาคารแต่ละแห่งกำลังพัฒนาขึ้นมาในหน้าเว็บไซต์ให้ลูกค้าโหลดไปใช้ โดยไม่ใช้บริการผ่าน http://www. ที่มีความเสี่ยงจะเจอเว็บไซต์ปลอมได้ 
นอกจากดาวน์โหลดแอพพลิเคชันของธนาคารมาใช้แล้ว หากเป็นคอมพิวเตอร์พีซีลูกค้าควรเข้าเว็บไซต์โดยกรอก URL ใหม่ทุกครั้ง อย่าบันทึกหน้าแรกไว้แม้จะเป็นเครื่องคอมพิวเตอร์ของตัวเอง เพราะไม่มีใครสามารถล่วงรู้ได้ว่าเครื่องคอมพิวเตอร์ที่เราใช้นั้นจะติดไวรัสขึ้นเมื่อใด และเมื่อกรอก URL เข้าสู่เว็บไซต์ของธนาคารแล้ว ให้ลูกค้าสังเกตแถบที่กรอก URL จะเป็นแถบสีเขียว หากไม่มีแถบสีเขียวแต่เป็นสีขาวธรรมดา ให้สังเกตในทันทีว่าอาจจะเป็นเว็บไซต์ปลอม
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย กล่าวว่า ปัจจุบันมีผู้ใช้โทรศัพท์สมาร์ตโฟนในการทำธุรกรรมทางการเงิน (อินเทอร์เน็ต แบงกิง) มากขึ้น จึงขอเตือนลูกค้าอย่าใช้ช่องทางนี้ในการทำธุรกรรมกับธนาคารเนื่องจากสมาร์ตโฟนมีความเสี่ยงที่จะติดไวรัสโทรจัน และอาจเข้าสู่เว็บไซต์ปลอมที่มีการลอกเลียนแบบเว็บไซต์ของธนาคาร ซึ่งหากมีการโอนเงินอาจโดนยักย้ายเงินโดยลูกค้าไม่รู้ตัว
นายอาจ กล่าวว่า หากเป็นสมาร์ตโฟนและแท็บเล็ตที่ใช้กับระบบปฏิบัติการแอนดรอยด์ก็ยิ่งมีความเสี่ยงติดไวรัสมากที่สุด
นอกจากนี้ การใช้โทรศัพท์ไอโฟนและไอแพดด้วยการเข้าเว็บไซต์อินเทอร์เน็ต แบงกิง ผ่านซาฟารีก็มีความเสี่ยงสูง หากเครื่องติดไวรัสหรือผ่านการเจลเบรกมาก่อน เพราะการเข้าเว็บไซต์อินเทอร์เน็ต แบงกิง ผ่านซาฟารีจะไม่ปรากฏแถบสีเขียวด้านบนที่กรอกURL และไม่มีเครื่องหมายกุญแจซึ่งแสดงถึงความปลอดภัยว่าเป็นเว็บไซต์จริงให้เห็นเด่นชัด
นายอาจ แนะนำว่า หากลูกค้าต้องการทำธุรกรรมผ่านอินเทอร์เน็ต แบงกิง ธนาคารขอแนะนำให้ทำผ่านคอมพิวเตอร์ตั้งโต๊ะหรือโน้ตบุ๊กเท่านั้น เพราะจะสังเกตสิ่งผิดปกติหากเป็นเว็บไซต์ปลอมได้ง่ายกว่า
 
สำหรับในปัจจุบันมีลูกค้าของกสิกรไทยที่ลงทะเบียนทำธุรกรรมผ่านช่องทางดิจิตอลแบงกิงประมาณ 3 ล้านคน
หลังจากเกิดเหตุการณ์ลูกค้าธนาคารไทยพาณิชย์ใช้อินเทอร์เน็ตแบงกิงเพื่อทำธุรกรรมการเงินแต่ปรากฏว่าเงินหาย จึงมีการรวมกลุ่มเข้าร้องเรียนต่อธนาคารเพื่อให้ตรวจสอบสาเหตุที่เกิดขึ้น
จากการสอบถามลูกค้าส่วนใหญ่เจอปัญหาเดียวกันคือ เมื่อเข้าสู่หน้าจอหลักของ SCB Easy Net โดยยังไม่มีการทำรายการใดๆ แต่กลับมีกล่องข้อความ(Pop Up) ขึ้นมาบนหน้าจอคอมพิวเตอร์ให้ลูกค้าใส่รหัสผ่านเพียงครั้งเดียว (One Time Password หรือ OTP) ซึ่งลูกค้าก็ได้รับ OTP ส่งเข้าโทรศัพท์มือถือ และเป็นหมายเลขโทรศัพท์ของธนาคาร 027777777 ทำให้ลูกค้าเชื่อและกรอกOTP เข้าไปโดยไม่รู้ตัวว่าเงินกำลังล่องหน
องค์อร อาภากร ณ อยุธยา ผู้ช่วยผู้จัดการใหญ่ ธนาคารไทยพาณิชย์ กล่าวว่า จากสาเหตุเบื้องต้นเครื่องคอมพิวเตอร์ของลูกค้าน่าจะมีไวรัสโทรจันเข้าไปแฝงอยู่ เมื่อLogin เข้าเว็บไซต์คนร้ายก็จะขโมยชื่อและรหัสผ่านโดยที่ลูกค้าไม่รู้ตัวซึ่ง OTP ที่ส่งไปนั้น มาจากธนาคารจริงแต่ธนาคารก็จะไม่รู้ว่าการส่งคำขอ OTP มายังธนาคารนั้น มาจากลูกค้าที่เป็นเจ้าของบัญชีจริงๆ หรือมาจากคนร้าย
ฉะนั้นกฎเหล็กของการใช้บริการธนาคารทางอินเทอร์เน็ต คือ 
1.ลูกค้าควรใช้คอมพิวเตอร์ของตัวเองหากจะทำธุรกรรมผ่านอินเทอร์ เน็ตแบงกิง 
2.คอมพิวเตอร์ที่ใช้ควรลงโปรแกรมของแท้ ไม่ควรใช้เครื่องคอมพิวเตอร์ที่ลงโปรแกรมปลอมเพราะเสี่ยงต่อการติดไวรัสสูงมาก 
3.ควรติดตั้งโปรแกรมฆ่าไวรัสใหม่ และสแกนไวรัสอย่างสม่ำเสมอ และ 
4.จำเป็นอย่างยิ่งที่จะต้องสแกนไวรัสก่อนใช้อินเทอร์เน็ตแบงกิงทุกครั้งเพื่อความปลอดภัย
การใช้บริการธนาคารอินเทอร์เน็ตนั้น แม้จะสะดวกสบายแต่ก็มีข้อควรระวังเพื่อความปลอดภัย หากปฏิบัติตามกฎการใช้อย่างเคร่งครัดก็จะลดความเสี่ยงได้ 
หากรักที่จะใช้บริการธนาคารทางอินเทอร์เน็ต ก็ควรจะต้องเรียนรู้ที่จะอยู่กับเทคโนโลยี ให้ได้ ความไม่รู้เป็นปัญหาใหญ่ที่ทำให้เกิดความเสียหายในการใช้บริการออนไลน์ได้ง่ายๆ